Il-Kummissjoni Ewropea f’rapport dwar il-kompetittività qed tbassar li Malta se jkollha sena tajba fil-qasam industrijali wara li osservat li s-sena li għaddiet kien hemm żieda fil-progetti industrijali approvati mill-Malta Enterprise. Ir-rapport jgħid li fuq dan il-fatt, l-2014 ser titqabbel tajjeb mal-2013. Il-Kummissjoni Ewropea qalet li fis-settur tal-esportazzjoni, Malta qiegħda ikollha riżultati tajbin għall-fatt li ħafna mill-esportazzjoni tagħha hija f’settur avvanzati fosthom fil-qasam tat-teknoloġija. Ir-rapport iżda jirrikonoxxi li l-aħjar riżultati qed jinkisbu fis-settur tas-servizz, speċjalment fit-turiżmu u fis-servizzi finanzjarji u l-assigurazzjoni li jikkontribwixxu mat-80 fil-mija tal-investiment dirett barrani. Ir-rapport jitkellem fit-tul dwar is-settur tal-enerġija u jgħid li l-proġett għall-ġenerazzjoni tal-elettriku mit-turbini tar-riħ jidher li mhux fattibbli minħabba kunsiderazzjonijiet ambjentali. Jgħid madankollu li proġetti oħra fil-qasam tal-enerġija fosthom l-interconnector, il-power station tal-gass u ż-żieda fil-pannelli tax-xemx ser inaqqsu d-dipendenza tal-pajjiż fuq iż-żejt. Jirrimarka li dan diġà wassal għal roħs ta’ 25 fil-mija fil-kontijiet tad-dawl domestiċi u s-sena d-dieħla se jnaqqsu bi 15% il-kontijiet għas-settur kummerċjali li għandu jkompli jgħin il-kompetittività. Ir-rapport jelenka ċerti miżuri fosthom fil-qasam tar-riċerka u l-innovazzjoni iżda jirrimarka wkoll li Malta għand għandha sfidi kbar biex isaħħaħ il-kompetizzjoni fosthom il-bżonn ta’ sistema ta’ trasport effiċjenti, fl-immaniġġjar tal-iskart u fil-miżuri biex il-pajjiż ikollu r-riżorsi meħtieġa tal-ilma. Ir-rapport min-naħa l-oħra jinnota wkoll ċerti inizjattivi li qed jittieħdu biex tiżdied l-effiċjenza u l-kompetittività fosthom ir-riforma fil-qrati u biex titnaqqas il-burokrazija speċjalment għall-itnrapriżi żgħar u medji.